AARHUS: Flere politifolk med maskinpistoler var fredag eftermiddag mødt op på havnen i Aarhus.

Vagtchefen hos Østjyllands Politi bekræftede tidligere overfor Stiften.dk, at opbuddet på havnen ved Molslinjens færgeleje har relation til den store aktion, som tidligere betød, at både Storebæltsbroen og Øresundsbroen lukkede ned for trafik.

Politiet var stadig til stede kort før klokken 17.00, men politiet kan ikke komme nærmere ind på, hvor længe man har stået der eller hvorfor.

Ifølge P4 Østjylland fandt man ikke noget mistænkeligt på den første færge.

Samme medie fortæller, at man også tjekkede samtlige biler, busser og gående passagerer på de efterfølgende færger.